
”Jos lukijani harrastat talviurheilua, niin älä laiminlyö Helsingissä käydessäsi lähteä ’uutta hiihtomäkeä’ katsomaan. Se on varsin likellä tunnettua ’Alppilaa’, parinkymmenen metrin päässä siitä pohjoissuuntaan. Kun seisot mäen juurella ja katselet sitä pilviä tavottelevata tornia, joka mäen korottamiseksi on rakennettu; sitä vähintäin kahden metrin korkuista hyppyriä, joka on laitettu keskelle rataa, ja sitä pelottavan jyrkkää mäenrinnettä, jota hiihtäjien tulee laskea alas, niin varmasti ajattelet kuten tuhannet muutkin: ei tuosta kukaan kuolevainen eheänä ja elävänä alas pääse. Mutta meneppä hiihtomäelle jonakuna sunnuntaiaamuna talvisajalla. Huomaat kauhuksesi tuolla lumen peittämän tornin huipulla taivaan alla miehen, jolla nähtävästi on hurjat aikeet. Levollisesti hän ottaa alkuvauhdin. Kohta nopeus enenemistään enenee ja pian on vauhti huumaava. Lähestyessään hyppyriä mies kyykistyy, tekee ponnistuksen ja lentää seuraavassa silmänräpäyksessä suorana, ryhdikkäänä ja ylpeänä toista kymmentä metriä ilmassa. Maahan tultuaan hän taasen notkistaa polvensa kyykkyyn saakka ojentaaksensa seuraavassa sekunnissa itsensä taas suoraksi, ja samassa hän nuolen nopeudella liukuu ohitsesi. Näkö on komea.”


(Ivar Wilskman. Suomen Urheilulehti 1906:2, 134)










Johdanto


Muutin Helsinkiin muutamia vuosia sitten jatkamaan poliittisen historian tutkimuksiani Kansallisarkistossa ja -kirjastossa. Sain asunnon Kannelmäestä ja työmatka sujui jouhevasti polkupyörällä. Alkumatka kulki usein Lassilan/Pohjois-Haagan läpi ja pian oikealla puolella, skeittipuiston takana, metsänrinteessä näkyi aukko ja sen takana valtava kivi. Lautojaan potkivat nuoret eivät osanneet sanoa sen tarkemmin aukon tarkoitusta. Toisinaan lähdin toiseen suuntaan ja suoraan Keskuspuistoon, jossa pienellä mutkalla vasemmalle ilmaantui betonijalustoja, joiden tukema rakennelma oli aikoja sitten kadonnut. Nämä reitit kohtasivat etelämpänä, jossa viereinen ratsutie kulki mäennyppylän päälle. Pyöräreitti jatkui Eläintarhan vieritse ja sukelsi rautatien ali Alppipuiston kohdalla, josta suoraan mäkeä ylös jatkamalla olisin päässyt Linnanmäen pääportille mutta velvollisuus kutsui eli jatkoin työhuoneelleni Siltavuorenrantaan, jossa helmikuussa 1892 oli pidetty mäenlaskukilpailut. Matkalla olin jo ohittanut kaksi myöhempää hyppyripaikkaa sekä melkein sivunnut Suomen ensimmäisen pysyvän hyppyrin paikkaa. Ihmekö tuo, että innostuin vähitellen tutkimaan kaupungin hyppyrihistoriaa. Tuon tutkimuksen tulokset ovat nähtävissä tässä teoksessa.


Yritän välttää perinteisen urheiluhistorian helmasyntiä eli takertumista kilpailutuloksiin – tai mäkihypyn tapauksessa sääoloihin – vaan pyrin tarkastelemaan kaupungin historiaa sadan vuoden ajalta marginaalista käsin, jollaiseksi urheilu usein mielletään: mukavaksi ajanvietteeksi mutta tuskin vakavaksi toiminnaksi. Ohjenuoranani toimii Erkki Laitisen pohdinta Jyväskylän kirjassa kaupungin mäkihyppy historiasta. Hänen mukaansa urheilulla, paikallispolitiikalla ja historiantutkimuksella ei päältä katsottuna ole mitään yhteistä: ”Urheilu on useimmille vain mukava harrastus. Äärimmilleen jalostettuna se voi tuottaa harjoittajalleen rajattomasti kunniaan ja kansalle mieltä nostattavia elämyksiä. Kunnallinen päätöksenteko ei tuota kansalle elämyksiä eikä toteuttajilleen juuri mainetta [...] Historiantutkimus taas koettaa yhdistellä ajassa liikkuneita ilmiöitä ja tapahtumia mielekkäällä tavalla toisiinsa.” Laitisen mukaan tämä on kuitenkin vain ensivaikutelma ja yhdistämällä kolme toisilleen vierasta aihealuetta voidaan paljastaa niistä jotain ominaista.1


Tätä hieman soveltaen monenlaiset ryhmät pyörivät hyppyrien ympärillä. Poliitikot ja urheiluseurojen edustajat neuvottelivat sen rakentamisesta, ja siihen liittyen sen sijainnista, rahoituksesta yms. Toiseksi urheiluseurat rakensivat ja huolsivat hyppyrit; sadan vuoden aikana rakennusmateriaalissakin tapahtui muutoksia. Urheiluseurat myös järjestivät kilpailut, joissa vasta hyppyrien ilmeisimmät käyttäjät tulevat mukaan yhdessä niiden katsojien kanssa. Tällaisen laajan joukon tarkastelusta syntyy mielenkiintoinen näkökulma sekä suomalaisen yhteiskunnan että tarkemmin Helsingin kaupungin historiaan.


Kirja perustuu sanomalehtiin Ajan Suunta (AS), Arbetarbladet (A), Helsingin Sanomat (HS), Hufvudstadsbladet (HBL), Kansan Uutiset (KU), Nya Nyland (NN), Päivälehti (PL), Suomen Sosialidemokraatti (SS), Työkansan Sanomat (TKS), Työmies (TM), Uusi Suometar /Suomi (US) ja Vapaa Sana (VS) sekä aikakauslehtiin Finskt idrottsblad (FI), Hakkapeliitta (H), Idrottsbladet (Ib), Suomen Kuvalehti (SK), Suomen Urheilulehti (SUL) ja Työväen Urheilulehti (TUL), joita luin Kansalliskirjaston digitaalisesta kokoelmasta [https://digi.kansalliskirjasto.fi/]. Digitointi etenee vääjäämättömästi, joskin eritahtisesti: työväenlehdet (KU ja SS) ovat mukana vain vuoteen 1966 ja Helsingin Sanomat vuoteen 1979 asti. Tutkimus ei voi jäädä odottamaan niiden digitointia, ja onhan mukana Hufvudstadsbladet ja Uusi Suomi vuoteen 1991 asti, jolloin Herttoniemen hyppyrin rahoituspäätös siirtyi epämääräiseen tulevaisuuteen. Helsingin Sanomia luin vielä myöhemmiltä vuosilta Päivälehden arkistossa lehden omasta tietokannasta.


Käytin hakusanoja ”hyppyrimäki”, ”hiihtomäki”, ”suksimäki” sekä ruotsiksi ”skidbacke” ja ”hoppbacke”. Suomenkielisillä sanoilla on toki eronsa, mistä Suomen Urheilulehti huomautti keväällä 1923: ”Suomalainen tekee selvän eron mäenlaskun ja hiihtämisen välillä. Jälkimmäiselle on oleellista suksien hiihottaminen lunta pitkin, alati siinä kiinni.” Toisaalta yhtä selvää oli, ettei suksilla kävely ollut hiihtämistä, ”saati sitten metrien ja kymmenien metrien mittaisten hyppyjen tekeminen.”2 Nykyisin lajin nimikin on muuttunut mäkihypyksi. Tämä määritelmä edistikin hyppyrimäki-termin yleistymistä mutta muutkin säilyivät käytössä. Kaikilla niillä on viitattu mäenrinteeseen rakennettua ponnistuslavaa ja siihen johtavaa liuku-uraa, jota on korotettu erityisellä tornilla. Asiayhteydestä yleensä selviää, onko paikkana ollut vain laskettelurinne. Myöhemmin laskettelukeskuksia suunniteltaessa, varsinkin 1960-luvulla, pidettiin sanomattakin selvänä, että tulevaan keskukseen rakennettaisiin hiihtomäen eli laskettelurinteen seuraksi myös hyppyrimäki. Aiemminkin urheilulajit olivat samassa paikassa, sillä niin Alppilan kuin Herttoniemen hyppyrimäen vieressä oli lasketteluun varattu alue. Käytän itse jatkossa pelkästään termiä hyppyrimäki.


Hakusanojen käyttö antaa historiallisesta tutkimuksesta liian helpon kuvan. Kunhan hyppyri oli saatu valmiiksi – ja uutuudenviehätys kadonnut – siinä järjestetyistä kilpailuista kerrottaessa ei välttämättä mainittu yllä olevia sanoja. Hakusanojen aukkoja paikkasin selvittämällä nämä tapahtumat. Suomen Hiihtoliitto julkaisi kilpailukalenterin Hiihtäjä -vuosikirjassaan 1951–1976, mikä antoi tiedot mäkihypyn vilkkaimmilta vuosilta. Muilta vuosilta tarkistin lehdet erilaisin haarukoinnein yhdistämällä esimerkiksi ”Herttoniemi” ja ”kilpailut”.


Arkistomateriaali osoittautui pettymykseksi eikä siis kovin hedelmälliseksi. Urheilumuseon eli nykyisen Tahdon kokoelmista hyppyrihistorialle tärkeimmät ovat Suojeluskuntajärjestön aineistot. Myöhemmältä ajalta Hiihtoliiton ja urheiluseurojen aineistot ovat hyödyllisiä muun Suomen hyppyreille mutta hyvin vähän Helsingissä. Kilpailujen tuloslistoja on säilynyt arkistoissa harvoin ja sanomalehdissä niiden julkaiseminen muuttui aikaa myöten varsin sattumanvaraiseksi. Vierailin lisäksi Helsingin kaupunginarkistossa mutta urheilu- ja ulkoilulautakunnan kokouksista kerrottiin yleensä melko kattavasti myös sanomalehdissä ja yksittäisen kokouksen alkuperäispöytäkirjat tai niiden puuttuminen eivät vaikuta sadan vuoden tarinaan.


Tämäkään kirja ei ole syntynyt itsestään tyhjiössä. Merkittävimpänä edeltäjänä on ollut stadin hyddat -hanke, jossa kolmikko Pauli Saloranta, Kari Nyberg ja Harri Nygrén kartoitti Helsingin hyppyrimäet [http://www.kotikaupunkipolut.fi/hyddat/kartta/]. Heidän karttaansa voin lisätä vain yhden uuden/vanhan hyppyrimäen (Pasilassa). Sain keväällä 2022 Uudenmaan maakuntarahastolta apurahan laajentaakseni tätä kartoitusta maakuntiin, ja yritin olla astumatta edeltäjieni reviirille. Kuitenkaan Uudenmaan hyppyrihistoriaa ei voi kirjoittaa ilman Helsinkiä, joten päätin kirjoittaa sen perinteiseen muotoon kirjaksi. Hyppyrien – ja kariutuneiden suunnitelmien – määrä oli pääkaupungissa niin suuri, että hanke venyi venymistään. Muutto Kuopioon ei välttämättä parantanut kirjoitusmotivaatiota, mutta Pelastusopisto tarjosi mainiot olosuhteet kirjan viimeistelyyn. Lopputulos on nyt onnellisesti kansien välissä.


Kuopiossa 5.3.2025, Alppilan hyppyrin 120-vuotispäivänä

Kuvaaja: Hugo Simberg (1913). Kansallisgalleria.













Hyppyrimäki Alppilaan


Urheilulla ja mäkihypyllä on Suomessa miltei yhtä pitkä historia. August Ahlqvistin uusiosana urheilu hyväksyttiin virallisesti Kotikielen Seuran kokouksessa 13.2.1886 ruotsalaisten sanojen idrott ja sport vastineeksi. Vajaa kuukausi myöhemmin 9.3.1886 Suomen ensimmäiset mäenlaskukisat järjestettiin Katajanokalla. Selostus kilpailusta ilmestyi maan ensimmäisen suomenkielisen urheilulehden Uljaan ensimmäisessä numerossa, tosin ei sentään etusivuilla. Urheilulaji oli saanut alkunsa Norjan Telemarkissa vuosisadan alussa, jossa kilpailtiin mäenrinteisiin rakennetuissa töyssyissä pisimmästä hypystä – tai pystyssä pysymisessä. Norjalaisten mukana jännittävä ja rohkeutta vaativa laji levisi sekä Euroopassa että Pohjois-Amerikassa. Helsingissä sen edistäjänä toimi Sandvikenin höyrysahan insinööri Christian Nielsen. Tulevina vuosina eri puolilla niin Helsinkiä – Sörnäisissä, Kalliossa, Korkeasaaressa ja Kruunuhaassa – kuin Suomea rakennettiin väliaikaisia hyppyreitä ja niissä kilpailtiin säännöllisen epäsäännöllisesti. Arvostelun ja pituuden merkitykset vaihtelivat kilpailusta toiseen, kunnes ensimmäiset säännöt vahvistettiin Norjassa 1901. Alkuaikoina hyppyri asetettiin mäen rinteen alaosaan, joten hyppy aina ”meni tasaiselle”. Vuodesta 1879 lähtien Norjassa alettiin sijoittaa ponnistuslava rinteen keskivaiheille, mikä loi laskurinteen ja korosti hyppyjen pituuksia kilpailuissa. Suomessa uudistusta kokeiltiin tiettävästi vasta 1889.3


Vuosisadanvaihteessa lehdissä oli uutisia Norjan ja Ruotsin hyppyrimäistä, mikä varmasti vauhditti pysyvän hyppyrimäen saamista kaupunkiin. Helsingfors Skidklub eli Helsingin Hiihtoklubi (HSK) oli perustettu 1890 edistämään hiihtourheilua pääkaupungissa, ja loppuvuonna 1902 se oli ”päättänyt ensi talvena laittaa suksimäen ja ylläpitää sitä”. Samalla mäenlaskun opettajaksi oli nimitetty Helsingissä asuva norjalainen Peter Fredheim. Vuoden vaihduttua kaupunginvaltuusto sai pöydälleen sen anomuksen paikan luovuttamiseksi Eläintarhasta mutta se siirrettiin puutarhalautakunnan käsittelyyn. Kun sen kanta oli myönteinen, antoi valtuusto myös luvan ”sopivan paikan kahta suksimäkeä varten”. Seuraavaksi HSK valikoi tarkemman paikan ja järjesti siinä kilpailut 24.1.1904 niin miehille, pojille kuin naisille. Fredheim yhdessä Johannes Höigaardin kanssa olivat tehneet 13–14 metrin hyppyjä. Toisessa kilpailussa 6.3.1904 C. G. (Carl Georg) Tigerstedt lensi jopa 18,80 metriä mutta kaatui. Mäkeen päästiin myös kolmannen kerran 20.3. Kuitenkin ”mäen nykyiseen profiiliin on tehtävä merkittäviä muutoksia räjäytystyön ja täytön avulla ennen kuin sitä voidaan käyttää tarkoitukseensa (backens nuvarande profil måste dock undergå betydande förändringar genom sprängningar och utfyllningar innan den kan för ändamålet användas)”, mihin se laati noin 1900 markan, nykyrahassa noin 10 000 euron, kustannusarvion. HSK:lla ei sellaisia rahoja ollut, joten se pyysi, ”että kaupunki tasottaisi mainitun mäen”. Puutarhalautakunta, rahatoimi-kamarin tuella, esitti että kaupunki myöntäisi vuosittaisen rahasumman ”mäen rakentamiseen ja kunnossa pitämiseen”, kunhan ei ”paikkaa raateta kovin ruman näköiseksi.” Huhtikuussa 1904 valtuusto myöntyi hakemukseen ”laittaa kaupungin kustannuksella suksimäen Eläin-tarhaan.”4


Syyskuussa 1904 aloitettiin insinööri J. F. Hedengrenin johdolla hyppyrin rakennustyöt. Parin viikon kuluessa työt olivat ”edistyneet siksi pitkälle, että voi saada käsityksen mäen tulevasta näöstä. Luonnon jyrkänteet ovat osaksi säretyt ja tasoitetut ja laajaperäisiä täyttämistöitä tehdään parast’aikaa.” Myönnettyjen varojen arveltiin riittävän työn loppuunsaattamiseen. Vauhdinottotornin rakentamisesta uutisessa ei puhuttu mitään, vain puiden karsintaa ja mullan ajamista rinteeseen. Teknisenä kuvauksena ”mäki on 80 metrin pituinen, 27 metrin korkuinen ja hyppyri 1½ metriä korkea.” Hyppysuunta oli valittu ”idästä länteen, niin ettei aurinko, kun kilpailut tavallisesti pidetään aamuisin, paista urheilijoita silmiin.”5 Hyppysuunta oli tosin miltei tasan kaakosta luoteeseen ja perusteluna lienee ollut lumen säilyminen viileämmällä pohjoisrinteellä.




Vasta tammikuussa HSK pyysi kaupungilta lupaa katsomolavoja varten, johon rahatoimikamari suostuikin mutta samalla vaati lavat poistettavaksi ”keväällä hyvissä ajoin.” Vihkiäisiä oli syksyllä suunniteltu tammikuulle 1905. Sen mukaisesti 22.1. järjestettiinkin kulkue Kaisaniemestä uudelle paikalle, jossa ”mäen huomattava korkeus ja jyrkkä rinne herättivät kunnioitusta (backen låg där respektingifvande genom sin ansenliga höjd och skarpa sluttning).” Urheilusuorituksista ei voitu kuitenkaan toivoakaan, sillä ”mäen valkoinen lumipeite oli vielä niin läpinäkyvän ohut, että kalliot loistivat kirkkaasti ja jopa mäen harja oli lähes lumeton (backens hvita snötäcke var ännu så genomskinligt tunnt, att tufvor och klintar lyste from och själfva krönet på backen låg nästa snöfritt)”. Asiaan luvattiin palata optimistisesti jo viikon kuluttua säätilanteen salliessa, mitä ei tapahtunut ja vihkiäiset peruttiin edellispäivänä. Seuraava yritys tehtiin 12.2. jälleen turhaan, mistä viisastuneena niitä siirrettiin epämääräisesti ”toistaiseksi (tillsvidare)” ilman tiettyä päivämäärää. Sopiva päivä löytyikin 19.2., jolloin niistä uskallettiin ilmoittaa myös Helsingin Sanomissa ja Työmiehessä, ja ilmoittautumisia oli saapunut 14 kappaletta, mutta nekin ”jäivät eilen huonon sään tähden pitämättä.”6


Tästä kyllästyneenä, ”sinne jäävät vaan kaikki laitokset toistaiseksi lahoomaan”, manasi nimimerkki Suksimies Uudessa Suomettaressa. Mutta samana päivänä – 5.3.1905 – HSK:n onnistui vihdoin vihkiä hyppyri käyttöönsä. Katsojien houkuttelemiseksi oli ”mäen viereen toimitettu mukavia istumapaikkoja”. Hyppyri oli juhlallisesti koristeltu: ”Komealta näytti uusi mäki molemmilla puolilla ja poikittain ripustettuina monivärisine lippuineen ja tavalliselle kuolevaisille huimaavasta korkeudesta näkyi punaisella kankaalla merkitty ja koristettu hyppyri, mistä päivän urhot kukin vuorostaan tulivat lähtemään rohkeutta ja pelkäämättömyyttä vaativalle ilmamatkalle.” Tai vaihtoehtoisena kuvauksena: ”Puiden latvojen väliin molemmilla puolilla oli vedetty viiripäällysteisiä köysiä ja katsomot oli koristeltu erivärisillä viireillä (Mellan trädtopparna å ömse sidor drogos vimpelbehängda linor och åskådarestraderna pryddes med vimplar i olika färger.)” Kello 11 puhallettiin trumpettiin kilpailujen aloittamiseksi. Kolmen hypyn kilpailussa oli 21 osanottajaa. Nähtiin monia kaatumisia ja varmoilla suorituksilla Tigerstedt vei voiton. Kilpailun loputtua Fredheim venytti näytöksenä 13,40 metriä. Luultavasti peruutukset olivat karsineet yleisöä ja katsomoon jäi tyhjiä paikkoja, mutta paikalle saapuneet ilmiselvästi nauttivat olostaan. Niukalla taloudenpidolla kituuttanut HSK sai kilpailuista jopa voittoa. Seuraavia kisoja suunniteltiin heti viikon päähän, mutta nekin täytyi siirtää viikolla eteenpäin. Tällä välin hyppyriä oli kohotettu viisi metriä ja Fredheim paransi mäkiennätystään 14,07 metriin. Hufvudstadsbladetin luonnehdinnan mukaan hyppyri oli ”melko vaatimaton (alldeles blygsamt)” verrattuna Tukholman Fiskarstorpin mäkeen.7


Hyppyri olikin vasta kehitysvaiheessa ja seuraavana vuonna sitä parannettiin. Kaupunginvaltuusto hyväksyi HSK:n 1000 markan anomuksen ”rakentaa Eläintarhan hiihtomäkeen puisen rakenteen”, varsinkin kun niihin voitiin käyttää työllisyysrahoja. Kauden ensimmäiset kisat pidettiin 28.1.1906, jolloin Tigerstedt hyppäsi pisimmälle 14,10 metriin. Viralliset vihkiäiset pidettiin vihdoin 18.2. norjalaisvieraiden läsnä ollessa, joista Suomessa asuva Robert Pehrson näytti mallia 20 metrin hypyllä. Loppukuussa järjestetyissä kisoissa Arne Halse lopulta kolmannella kerralla päihitti Pehrsonin.8


Kesken ensimmäisen kilpailukauden Alppilassa tapahtui valitettava onnettomuus. Kolme 20-vuotiasta nuorta oli huvittelemassa lauantaina 24.2. lähistöllä ja puolenyön jälkeen päättivät laskea rinteen alas. Kaksi heistä – kolmas ymmärsi jäädä pois – asettuivat kelkkaan mutta ”kukaan heistä ei ollut huomannut, että mäkirinteen alapäässä oli mäen poikki pingoitettu tuuman paksuinen sinkkiköysi merkiksi että mäki oli suljettu. Seuraus tästä oli kauhea. Kelkan syöksyessä huimaavaa vauhtia alas, törmäsi [laskija] köyttä vasten niin että se viiltäytyi syvälle hänen kaulaansa, joka katkesi miltei poikki.” Uhri oli vielä hengissä lääkärin saapuessa paikalle mutta kuoli pian vammoihinsa. Takanaolleelta katkesi hampaita ja hänelle aiheutui muitakin vammoja kasvoihin. Hufvudstadsbladetin Sam ei voinut kuvitellakaan ”sellaista kauttaaltaan syvän idioottimaista sulkumenetelmää (en så genomgående tjockt idiotisk stängningsmetod)” kuin teräslanka (ståltraden) ja vieläpä rinteen keskiosassa. Sellaisen näkeminen ilta-aikaan oli mahdotonta, kun taas puinen aita huipulla olisi estänyt paitsi vaarallisen laskun myös onnettomuuden. Kuukautta myöhemmin samat turvalangat olivat ”taas tehneet tuhojaan särkemällä viime sunnuntaina erään mäkeä laskevan pojan jalat niin pahoin että kirurgiseen sairaalaan täytyi mennä.” ”Ehkä olisi viisainta poistaa mokoma turmaaita”, moralisoi Työmies. Helsingin Sanomat syytti hyppyrin vartijaa, joka ei suinkaan ”estä edes ymmärtämättömiä poikanulikoita siellä laskettelemasta, vaan päinvastoin kuuluu siihen kehottelevan. Johonkin toimenpiteihin pitäisi asianomaisten ryhtyä etteivät nuo rautalangat enää saisi uusia uhreja.”9


Kuolintapauksesta huolimatta kilpailu hypättiin ilmoitetun mukaisesti myöhemmin samana päivänä ja vieraille järjestettiin vielä lisäkilpailu tiistaina. Maaliskuussa kauden päätöskisoissa Atelier Apollo ”tulee ottamaan kinemotografikuvan”, joka on varhaisin filmipätkä mäkihypystä Suomessa.10


Vuodelle 1907 HSK ilmoitti hyvissä ajoin kansainvälisestä mäkikilpailusta maaliskuussa, vaikka norjalaisia oli mukana jo kauden avajaisissa helmikuussa. Harvinaista tilaisuutta ”kilpailujen alkaessa oli jo sankka väenpaljous niitä katsomassa, ja lisää saapui yhä.” Ruotsista kutsutut vieraat viihdyttivät yleisöä ”laskien esim. parittain käsistä kiinni pitäen alas saakka.” Tiukassa kilpailussa vain Pehrson pani heille kampoihin, hypäten yhdessä Rehnbergin kanssa 20,5 metriin.11 Lyhyen kauden 1908 aikana pidettiin vain kaksi kansallista kisaa ja lisäksi maaliskuussa ruotsalaiset vieraat näyttivät mallia kokemuksellaan, Rehnbergin tehdessä mäkiennätyksen 22,5 metriä.12 Tappiosta sisuuntunut Pehrson kävi seuraavana päivänä hyppäämässä peräti 26,3 metriä, joka olikin pisin hyppy koko Suomessa. August Jansson löi sen 27,5 metrillä 28.2.1915 Kotkassa. Tämän jälkeen Suomen ennätys ei enää palannut Helsinkiin.13


Myös kauden 1909 alku viivästyi lumenpuutteen takia jopa maaliskuulle. Kuun lopulla kauden toisissa kilpailuissa oli mukana myös kaksi naishyppääjää. Kauden molempiin kisoihin tarjottiin mahdollisuutta matkustaa kisoihin paikallisjunalla; raitiovaunulinja alueelle vedettiin vähän myöhemmin, vuonna 1913.14 Kaudelle 1910 päästiin varhain yhtäältä säiden osalta ja toisaalta mäen kunnostus oli saatu valmiiksi. Tästä huolimatta kauden tiettävästi ainoa kilpailu käytiin maaliskuussa, jonne oli jälleen saatu vieraita niin Norjasta kuin Ruotsista.15


Marraskuussa 1908 HSK anoi 1400 markan (7000 €) tukea mäen kuntoon panemiseksi. Käydyt kilpailut olivat osoittaneet, ettei mäki ollut ”täysin tarkoituksenmukainen (fullt ändamålsenlig)”. Valtuusto myönsi rahat vasta äänestyksen jälkeen 29 kannattaessa, 13 vastustaessa; jälkimmäisiin kuuluneiden V. T. Rosenqvistin ja A. Ramsayn mukaan kaikille ehdotuksille ei ollut perusteita. Puolesta puhuivat ainakin A. af Forselles ja R. F. von Willebrand. Myös marraskuussa 1911 HSK haki avustusta oletettua suurempien kulujen paikkaamiseen. Se oli muun muassa joutunut palkkaamaan koko kaudeksi paikalle vartijan. Toisaalta tulot riippuivat säistä ja ne olivat olleet viime vuosina epäsuotuisat, joten seuran talous näytti miinusta ja se oli vaarassa joutua lopettamaan ruumista ja mieltä kohentavan toimintansa. Tämän hakemuksen kohtalosta ei ole tietoa, vaan HSK toisti hakemuksensa joulukuussa 1913 ja helmikuussa 1914 ”Hiihtoklubille myönnettiin tilintekovelvollisuudella 1000 mk hiihtomäkien kuntoonpanemista varten.” Vuotta myöhemmin anomus toistettiin, sillä puutavaraa oli varastettu mäen ”suurelta osin sekä hyppyrin yläosasta että katsomoista (i såval öfre delen af backen och stupet som i åskådarestraderna till stor del)” kirveen ja sahan kanssa. Omaa varainhankintaa varten HSK järjesti naamiaistanssit Grand Hotel Fenniassa helmikuussa 1913.16


Seuranneina vuosina HSK:n kilpailuista tuli rutiinia, mikä näkyi niin viestinnässä kuin lehdistön suhtautumisessa. Maaliskuussa 1910 Uudessa Suomettaressa ilmestyi pakina olemattomista hiihtokisoista ja osansa sai myös Alppilan mäki. ”Se vasta oli juhlallinen mäki. Se alkoi jostakin juuri alapuolelta pilvien ja päättyi maahan. Se oli niin pitkäkin, että kun toimittaja seisoi sen juurella, ei hän nähnyt sen päälle. Jälkeenpäin tuli hän ajatelleeksi, että mahtoi siihen olla osaltaan syynä keskikohdalla oleva hyppyri.” Mäkikilpailu, jonne ”kokoontuu puolen Helsinkiä”, oli pakinan aiheena myös helmikuussa 1912.17


HSK järjesti keväästä 1911 lähtien pääsääntöisesti kaksi kisaa kaudessa vuoteen 1917 asti. Toiminta näyttää olleen säännöllistä. Tosin helmikuun 1914 SM-kisoista Viipurissa ”harjoituksen puutteen takia olivat helsinkiläiset mäenlaskijat jääneet pois.” SM-kisat hypättiin Alppilassa maaliskuussa 1916, jolloin August Jansson kruunattiin mestariksi. Lehtien selostukset olivat vähäisiä. Pohjoismaiden kilpailujen maaliskuussa 1912 pisimmästä hypystä vastasi 22,5 metrillä norjalainen Leif Berg, joka oli toiminut varsinaisten kilpailujen mäkituomarina. Tuolloin Hufvudstadsbladet oli varsin otettu järjestäjien tarmosta viedä kisat läpi lumien sulattaessa lunta ja seuraavana vuonna jäätiin kaipaamaan vain ”vähän musiikkifanfaaria ja trumpetin puhalluksia (litet musikfanfarer och trumpetstötar)” antamaan ”vielä elävämpää kosketusta (en ännu piggare prägel)”. Helmikuun 1915 kisoissa ”yleisöä oli mäen vieret aivan mustanaan […] ja saatiin nähdä useita kauniita ja uljaita lentonäytteitä.” Helsingin Tuure Nieminen ponnisti pisimmän 25,5 metrisen, vaikka tuttuun tapaan Uuden Suomettaren selostuksen mukaan ”leuto, mojoinen sää ja nuoskea lumi tekivät haittaa vaikuttaen huonontavasti tuloksiin.” Tosin Helsingin Sanomat sanaili päinvastoin, että ”lunta oli kerrankin Alppilassa aivan tarpeeksi, samoin pakkasta ja muuta talvista suloa.” Kaudelle 1916 HSK olikin kutsunut paikalle sotilasorkesterin houkuttelemaan yleisöä, jotta mäkimiesten Norjan-matkalle saataisiin varoja ja kisojakin oli lähes joka viikonloppu. Tammikuussa 1916 ja toistamiseen helmikuussa 1917 Nieminen hyppäsi 27 metriä mutta oli kuulemma hypännyt helmikuussa 1915 harjoituksissa ”seisoen selvinnyt noin 30 metrin hypystä (stående klarat hopp på inemot 30 meter)” – se olisi ollut pisin koskaan Alppilassa. Maaliskuussa 1916 HSK juhli 25-vuotista taivaltaan, tietysti hyppyrimäessään. Perinteiseksi muodostunutta kisaa norjalaisten ja ruotsalaisten kanssa ei voitu aikataulujen (sodan?) takia järjestää mutta paikalle saatiin kaksi venäläistä. Vuotta aiemmin Helsingin Sanomat oli pannut merkille yleisössä huomattavan venäläisosuuden, ”ja monelle heistä näkyi tämänkaltainen urheilu olevan jotakin vallan uutta.” Syksyllä 1916 Eläintarhan kehittämiseksi oli hyppyrimäen ympäristöön suunnitteilla myös ajanmukainen kelkkarata.18


Oulunkylä oli tuolloin vielä itsenäinen kuntansa ja siellä oli hyppyrimäki keväästä 1905 lähtien. Harjoittelupaikansa ansiosta he esiintyivät edukseen Alppilassakin, parhaana edustajanaan August Jansson. Vastavuoroisesti pääkaupunkilaiset (hufvudstadsborna) kutsuttiin kilpailemaan Oulunkylään, jossa Fredheim voitti kuten Alppilassakin. Vierailijat ”pitivät erityisesti sen kauniista sijainnista metsässä (voro specielt förtjusta i dess vackra läge inne i skogen).” Urheiluseura Åggelby Idrottsklub perustettiin keväällä 1907 (liittyi HIFK:iin kesällä 1914) ja se rakensi luonnonmäkeen 5 metriä korkean tornin ja samoin ponnistuslava (”stupet”) oli uusittu. ”Kunnioitusta herättävä (i respektingifvande skick)” hyppyri vihittiin kuitenkin vasta helmikuussa 1910. Sen kehuttiin ”melkein haastavan Alppilan hyppyrin (nästan gör upp mot den vid Alphyddan)” ja Janssonin kerrottiin hypänneen siinä jopa 26 metriä. Ruotsinkielisten kansallisissa kilpailuissa maaliskuussa 1913 hän ei aivan yltänyt niin pitkälle mutta saavutti ensimmäisen sijan. HIFK:n ensimmäisissä kisoissa Tuure Nieminen vei voiton 21,5 metrin hypyllä. Maaliskuussa 1916 Jansson oli jälleen voittoisa venyttäen 24,5 metriä. Kevään toisissa kisoissa osat taas vaihtuivat ja Nieminen voitti.19 Oulunkylän hyppyri poltettiin sisällissodan aikana eikä sitä enää rakennettu uusiksi, vaikka sitä käytettiin yhä alkuperäisessä, luonnonmukaisessa muodossaan. Uudenmaan suojeluskuntapiiri tuki Oulunkylän hyppyriä pienellä summalla, mutta määrärahan käytöstä ei kuitenkaan ole näyttöä.20


Tammikuussa 1916 Hufvudstadsbladetin toimittaja ’Amatör’ katsasti Helsingin ja lähialueiden talviurheilupaikkoja. Oulunkylän hyppyri ei hänen reviirilleen mahtunut ja keskityttyään pitkään Alppilan mäkeen, ”myös Munkkiniemessä ja Lauttasaaressa harjoitetaan mäenlaskun taitoa ammattimaisemmin (äfven i Munksnäs och å Drumsö utöfvas den ädla backskidningskonsten mera professionellt)”. Varsinkin jälkimmäisessä mäki oli ”melko hyvä (rätt goda)” ja ”siksipä myös sellaisten ihmisten ahkerassa käytössä, jotka eivät pelkää vaarantaa henkeään ja raajojaan pitkissä hypyissä (därför också filtigt använda af personer, som ej sky att riskera lif och lem i de långa hoppen).” Katsauksessa mainittiin lisäksi harrastajamaisemmat hyppyrit Kulosaaressa ja Haagassa.21










Itsenäisessä Suomessa


Sekä Oulunkylän että Alppilan hyppyri oli korkea rakennelma lähellä rautatietä ja sellaisena niillä oli tiettyä sotilaallista merkitystä. Oulunkylän hyppyri tuhoutui sisällissodan aikana kokonaan ja Alppilankin mäki koki tiettyjä vahinkoja. Jo kesäkuussa 1918 HSK esitti kaupunginvaltuustolle, ”että sen käytettäväksi luovutettu Alppilan hiihtomäki kokonaan rakennettaisiin uudestaan”. Perusteluna oli huono kunto ja sen tilalle kaivattiin ”uudenaikaisempaa, tarkoituksenmukaisempaa ja ulkoasultaan siistimpää hiihtomäkeä”. Kaupungin arkkitehti arvioi kustannuksiksi 48 000 markkaa (21 000 €) mutta suositteli hankkeen siirtämistä vakaampiin aikoihin, mihin yhdyttiin valtuustossa. Vetoomus uusittiinkin loppuvuodesta, jolloin HSK haki 20 770 markkaa katsomorakenteiden korjaamiseen, mihin valtuusto suostui. Korjaukset saatiin tehtyä seuraavaan talveen mennessä ja mäki oli käytettävissä tammikuussa 1919. Samalla oli rakennettu ”uudet tilavat katsomotilat (nya rymliga åskådarestrader)” yleisön seurannan parantamiseksi.22

